एडीशनल सीएमओ डा. विजय शंकर राय बुधवार की सुबह साढ़े आठ बजे सामुदायिक स्वास्थ्य केंद्र का निरीक्षण करने पहुंचे थे। वहां पहले से दो चिकित्सक मरीजाें को देख रहे थे। स्वास्थ्य केंद्र पर पहुंचते ही एडीशनल सीएमओ ने पहले उपस्थिति पंजिका मंगाकर सभी आठ चिकित्सक समेत कुल 32 स्टाफ को अनुपस्थित कर दिया। यह देखते ही ड्यूटी पर मौजूद दो चिकित्सकाें ने इसका विरोध जताते हुए कहा कि उन्हें अनुपस्थित क्यों किया जा रहा है। इस बात को लेकर चिकित्सक व एडीशनल सीएमओ के बीच नोकझोंक होेने लगी। इस पर वहां मौजूद ग्रामीणाें ने एडीशनल सीएमओ से कहा कि इस समय चिकित्सा व्यवस्था सही चल रही है तो क्यों चिकित्सकाें को परेशान किया जा रहा है। उनकी बात को सुनने के बाद एडीशनल ने कहा कि निरीक्षण करना उनकी ड्यूटी है। चिकित्सकाें द्वारा रजिस्टर में हस्ताक्षर नहीं करने पर उनको अनुपस्थित किया गया है। इस पर कुछ ग्रामीण एडीशनल सीएमओ से डायरी को छीनकर बाहर फेंक दिया। कुछ देर बाद अन्य डाक्टर भी पहुंच गए। उन्होंने कहा कि वह बुधवार को ड्यूटी पर काफी देर से पहुंचे है उन्हें क्षमा किया जाए। यह सुनते ही एडीशनल ने चिकित्सकाें से कहा कि स्थानीय लोगाें को बुलाकर राजनीति करना ठीक नहीं है। यह सुनते ही ग्रामीण नाराज हो गए। एडीशनल समेत सभी चिकित्सकाें व स्वास्थ्य कर्मियाें को अस्पताल में बंदकर ताला जड़ दिया। पूर्वाह्न करीब ग्यारह बजे प्रभारी चिकित्सा हरीश चंद्रा भी पहुंच गए। इसी बीच सीएमओ ने फोनकर चिकित्सकाें को डांट फटकार लगाई। दोनाें ने एक साथ बैठकर मामले को सुलझाया।